Ima l' jada k'o kad akšam pada
Ima l' jada k'o kad akšam pada jeste sevdalinka za koju je prvi tonski snimak uradio Safet Isović 1963. godine uz pratnju seksteta Dušana Radetića. Prva je pjesma na EP ploči koju je objavila PGP RTB. Tekstualno, pjesma "Ima l' jada k'o kad akšam pada" govori o ljubavnoj žudnji, što je jedna od čestih tema u bosanskim sevdalinkama. Muzički gledano, ova naizgled jednostavna sevdalinka komponirana je u laganijem tempu i pogodna je za mekši stil pjevanja, koji je u svojim sevdalinkama nakon Drugog svjetskog rata proslavio Zaim Imamović. Ona dobija svoju punu izražajnu snagu kvalitetnom pjevačkom izvedbom, što i jeste jedna od glavnih osobina sevdalinke, da pjevač ima glavnu ulogu u pjesmi, dok orkestar daje instrumentalnu podršku obogačujući cjelokupni zvuk. Upravo to su svaki pojedinačno najbolje pokazali Safet Isović, Himzo Polovina i Zehra Deović prilikom snimanja ove pjesme uz pratnju orkestara. Do danas, mnogi pjevači narodne muzike otpjevali su ovu pjesmu, koja je kod dobrih poznavalaca sevdalinke uvijek bila cijenjena. "Ima l' jada k'o kad akšam pada" spada u red antologijskih ostvarenja bosanske sevdalinke komponiranih u Sarajevu krajem 1950-ih i tokom ranih 1960-ih.